**Informatīvais ziņojums**

 **„Aktuālā informācija par sadarbību ar Stokholmu – Ori (Zviedrija) kandidēšanas procesā uz 2026. gada Ziemas Olimpisko spēļu rīkošanu un nepieciešamajām valdības garantijām”**

**1. SITUĀCIJAS RAKSTUROJUMS**

2017.gada nogalē tika uzsākta sadarbība starp biedrību „Latvijas Olimpiskā komiteja” (turpmāk – LOK), Siguldas novada pašvaldību un SIA „Bobsleja un kamaniņu trase „Sigulda” no vienas puses un Zviedrijas Olimpisko komiteju un tās sastāvā izveidoto 2026.gada Ziemas Olimpisko spēļu rīkošanas komiteju no otras puses. Sadarbība tika uzsākta pēc Zviedrijas puses iniciatīvas saistībā ar Stokholmas (Zviedrija) ieceri piedalīties kandidēšanas procesā par tiesībām rīkot 2026.gada Ziemas Olimpiskās spēles (turpmāk – OS2026) un šīs sadarbības ietvaros Latvijai tika izteikts piedāvājums OS2026 bobsleja, skeletona un kamaniņu sporta sacensības sarīkot Siguldā (Bobsleja un kamaniņu trasē „Sigulda”). 2018.gada 17.maijā Siguldas novada pašvaldības domes sēdē (prot. Nr.8 16.§) tika nolemts konceptuāli atbalstīt Siguldas novada pašvaldības sadarbību ar LOK un SIA „Bobsleja un kamaniņu trase „Sigulda”” saistībā ar Stokholmas (Zviedrija) kandidēšanu uz tiesībām rīkot OS2026. Atbalsts Latvijas (Siguldas) kandidēšanai uz OS2026 rīkošanu tika pausts arī 2018.gada 29.maija LOK Izpildkomitejas sēdē (prot. Nr.4 6.§). Ievērojot Sporta likuma 9.panta trešās daļas 4.punktā un 17.pantā noteikto, konceptuālu atbalstu kandidēšanai uz OS2026 rīkošanu 2018.gada 1.jūnija sēdē pauda (prot. Nr.3 3.§) arī Latvijas Nacionālā sporta padome, vienlaikus aicinot attiecīgu atbalstu kandidēšanai uz OS2026 rīkošanu paust arī Ministru kabinetam.

Ar Ministru kabineta 2018.gada 12.jūnija sēdes protokollēmuma (prot. Nr.28 27.§) „Informatīvais ziņojums „Par sadarbību ar Stokholmu (Zviedrija) kandidēšanas procesā uz 2026.gada Ziemas Olimpisko spēļu rīkošanu” (turpmāk – Protokollēmums) 2.punktu tika konceptuāli atbalstīts, ka LOK, Siguldas novada pašvaldība un SIA „Bobsleja un kamaniņu trase „Sigulda”” iesaistās sadarbībā ar Zviedrijas Olimpisko komiteju un Stokholmas (Zviedrija) Ziemas Olimpisko spēļu kandidēšanas komiteju (kad tāda tiks izveidota) ar mērķi piedalīties Stokholmas (Zviedrija) kandidēšanas procesā par tiesībām rīkot OS2026, kas paredzētu Ziemas Olimpisko spēļu bobsleja, skeletona un kamaniņu sporta sacensību sarīkošanu Siguldā (Bobsleja un kamaniņu trasē „Sigulda”).

Atbilstoši Protokollēmuma 3.1.apakšpunktā dotam uzdevumam bija jāveic priekšizpēti par iespēju pielāgot Bobsleja un kamaniņu trasi „Sigulda” Ziemas Olimpisko spēļu bobsleja, skeletona un kamaniņu sporta sacensību sarīkošanai. Ņemot vērā faktu, ka pēc sākotnējās priekšizpētes starprezultātiem (ko veica Vācijas inženierprojektētāju birojs *„IBG + Partner”*, kurš savulaik piedalījās Bobsleja un kamaniņu trases „Sigulda” projektēšanā, kā arī kopš 1985.gada ir projektējis septiņas olimpiskās bobsleja un kamaniņu trases, tika secināts, ka Bobsleja un kamaniņu trasi „Sigulda” ir iespējams pielāgot OS2026 bobsleja, skeletona un kamaniņu sporta sacensību sarīkošanai izvirzītajām prasībām, Starptautiskās Olimpiskās komitejas (turpmāk – SOK) sesijā 2018.gada 9.oktobrī Stokholmas (Zviedrija) kandidatūra (kas paredz sadarbību ar Siguldu) tika oficiāli iekļauta saīsinātajā kandidātu sarakstā. Vienlaikus tika nolemts, ka lēmums par OS2026 norises vietu tiks pieņemts SOK sesijā 2019.gada 23.-25.jūnijā[[1]](#footnote-1) (nevis 2019.gada septembrī kā tas bija plānots iepriekš). Ņemot vērā Stokholmas (Zviedrija) kandidatūras iekļaušanu saīsinātajā kandidātu sarakstā, atbilstoši SOK noteiktajai procedūrai (*Candidature Process for the Olympic Winter Games 2026*[[2]](#footnote-2) un *Candidature Questionnaire for the Olympic Winter Games 2026[[3]](#footnote-3)*) Latvijas pusei bija jānodrošina nepieciešamās informācijas un dokumentu iesniegšana Zviedrijas pusei (Zviedrijas Olimpiskajai komitejai un Stokholmas (Zviedrija) Ziemas Olimpisko spēļu kandidēšanas komitejai), lai SOK noteiktajā termiņā Zviedrijas puse to iesniegtu SOK. Ievērojot minēto, kā arī, ņemot vērā Protokollēmuma 3.2. un 3.3.apakšpunktā noteikto, IZM sadarbībā ar Ārlietu ministriju, Iekšlietu ministriju, Aizsardzības ministriju, Finanšu ministriju, Tieslietu ministriju, Ekonomikas ministriju, Satiksmes ministriju, Kultūras ministriju, Vides aizsardzības un reģionālās attīstības ministriju, Siguldas novada pašvaldību, SIA „Bobsleja un kamaniņu trase „Sigulda””, VAS „Latvijas Valsts radio un televīzijas centrs”, SIA „Latvijas Mobilais Telefons”, AS „Latvenergo” un SIA „Lattelecom” nodrošināja nepieciešamās informācijas un dokumentu apkopošanu, kurus LOK iesniedza Zviedrijas pusei, kas savukārt tos 2019.gada 11.janvārī oficiāli iesniedza SOK. Minētajiem dokumentiem tika pievienota arī sadarbībā ar LOK sagatavotā SOK prezidentam Tomasam Baham adresētā tā brīža Ministru prezidenta Māra Kučinska 2018.gada 18.decembra vēstule, kurā pausts Latvijas Republikas valdības atbalsts OS2026 ietvaros plānoto bobsleja, skeletona un kamaniņu sporta sacensību sarīkošanai Siguldā (Bobsleja un kamaniņu trasē „Sigulda”).

Šobrīd uz OS2026 rīkošanu palikušas tikai divas pretendentes: Stokholmas – Ores (Zviedrija) apvienotā kandidatūra (kas paredz sadarbību ar Siguldu), kā arī Milānas – Kortīnas d’Ampeco (Itālija) apvienotā kandidatūra. Atbilstoši SOK noteiktajai procedūrai (*Candidature Process for the Olympic Winter Games 2026* un *Candidature Questionnaire for the Olympic Winter Games 2026*) Latvijas pusei līdz 2019.gada 12.aprīlim SOK ir jāsniedz Latvijas Republikas valdības garantijas, ievērojot SOK izstrādātajos kandidēšanas dokumentos noteikto SOK iesniedzamo pamata un papildus valdības garantiju saturu un apjomu (turklāt nemainot SOK dokumentos ietvertos formulējumus). Minētās garantijas aptver plašu jautājumu loku, tai skaitā, SOK Olimpiskās hartas ievērošanai, jebkāda veida diskriminācijas nepieļaušanai, cilvēktiesību aizsardzībai, dažādiem ieceļošanas un uzturēšanās (tai skaitā darba pienākumu veikšanai) nosacījumiem, dažāda veida nosacījumiem un garantijām nodokļu un muitas jomā, garantēt juridisku šķēršļu neesamību sekmīgai OS2026 norisei, garantēt nacionālās antidopinga organizācijas (Latvijas gadījumā – Latvijas Antidopinga birojs) spēju (atbilstoši resursi, pieredze, zināšanas) nodrošināt attiecīgu dopinga kontroles programmu īstenošanu un citu antidopinga jomā (tai skaitā Starptautiskajā konvencijā pret dopingu sportā un Pasaules Antidopinga kodeksā) noteikto saistību izpildi, drošības garantijas, garantijas nepieciešamo pakalpojumu nodrošināšanai, SOK un ar OS2026 norisi saistīto tiesību aizsardzībai (tai skaitā reklāmas, tirdzniecības, apraides un retranslācijas jomā, patentu un dizainparaugu u.tml.), telekomunikācijas, medicīnas pakalpojumu pieejamības, preses brīvības, manipulāciju ar sporta sacensībām aizlieguma un citās jomās. Tāpat minētās garantijas aptver arī jautājumu par valsts pārvaldībā esošās Bobsleja un kamaniņu trases „Sigulda” pielāgošanu (rekonstrukciju) OS2026 bobsleja, skeletona un kamaniņu sporta sacensību sarīkošanai izvirzītajām prasībām, kā arī transporta infrastruktūras sakārtošanu, vienlaikus gan uzsverot, ka Bobsleja un kamaniņu trases „Sigulda” rekonstrukcija, transporta infrastruktūras sakārtošana un Olimpiskā ciemata funkcijai Siguldā izmantojamās mājokļu un sabiedriskās infrastruktūras attīstība plānota neatkarīgi no OS2026 rīkošanas un ir daļa no nacionālajā līmenī (attiecībā uz sporta un transporta infrastruktūru) un vietējā (pašvaldības) līmenī (attiecībā uz mājokļu un sabiedrisko infrastruktūru) plānotajām investīcijām. Papildus minētajam atbilstoši SOK noteiktai procedūrai atbilstoši kompetencei atsevišķas garantijas būs jāsniedz arī Siguldas novada pašvaldībai, kā arī SIA „Bobsleja un kamaniņu trase „Sigulda””. Jāatzīmē, ka gadījumā, ja tiek pieņemts lēmums par monobobsleja un atbilstošu skeletona disciplīnu iekļaušanu 2026.gada Ziemas Paralimpisko spēļu programmā, minētās garantijas būs attiecināmas arī uz 2026.gada Ziemas Paralimpisko spēļu norisi Siguldā. Attiecībā uz sniedzamo pamata un papildus Latvijas Republikas valdības garantiju (tai skaitā veselības un drošības jomās, izņemot par Bobsleja un kamaniņu trases „Sigulda” pielāgošanu, kas norādīts šā informatīvā ziņojuma turpinājumā) nodrošināšanas finansiālajiem aspektiem paskaidrojam, ka patreizējā jautājuma virzības stadijā atbildīgās institūcijas nav informējušas IZM par nepieciešamajiem papildus valsts budžeta līdzekļiem attiecīgu pasākumu īstenošanai (garantiju nodrošināšanai), tomēr attiecīga informācija atkārtoti tiks izvērtēta un, ja nepieciešams, ietverta Ministru kabinetā iesniedzamajā pasākumu plānā (tai skaitā norādot arī tā provizoriskās izmaksas), kas būtu īstenojams laika posmā līdz 2026.gadam, lai nodrošinātu OS2026 bobsleja, skeletona un kamaniņu sporta sacensību sarīkošanu Siguldā, tomēr minētais pasākumu plāns tiks izstrādāts tikai gadījumā, ja Stokholma – Ore (Zviedrija) iegūs tiesības rīkot OS2026.

Attiecībā uz ceļu un transporta infrastruktūru jāuzsver, ka tie tiek risināti neatkarīgi no OS2026 iespējamās norises Siguldā, piemēram, starptautiskās lidostas „Rīga” modernizācija, kā arī valsts galvenā autoceļa A2 Rīga – Sigulda – Igaunijas robeža (Veclaicene) posma no Garkalnes līdz Sēnītei un valsts galvenā autoceļa A3 Inčukalns – Valmiera – Igaunijas robeža (Valka) posma no Sēnītes līdz tiltam pār Gauju pārbūve.

Attiecībā uz Bobsleja un kamaniņu trases „Sigulda” pielāgošanu (rekonstrukciju) OS2026 bobsleja, skeletona un kamaniņu sporta sacensību sarīkošanai izvirzītajām prasībām uzsverams, ka, lai nodrošinātu trases atbilstību starptautisku sporta sacensību rīkošanai kamaniņu sportā, skeletonā un bobslejā divniekiem izvirzītajām starptautisko sporta federāciju (Starptautiskās Kamaniņu sporta federācijas un Starptautiskās Bobsleja un Skeletona federācijas) prasībām, pēdējo gadu laikā Bobsleja un kamaniņu trases „Sigulda” uzturēšanā un attīstībā ir tikuši ieguldīti valsts budžeta līdzekļi, tomēr, ņemot vērā minēto sporta veidu attīstības dinamiku un ar drošību saistīto prasību izmaiņas (ko apliecina arī Vācijas inženierprojektētāju biroja *„IBG + Partner”* veiktās sākotnējās priekšizpētes starprezultāti), lai nodrošinātu arī turpmāku trases atbilstību izvirzītajām starptautiskajām prasībām (tai skaitā bobsleja četriniekiem) un attiecīgi saglabātu trases konkurētspēju ilgtermiņā, neatkarīgi no lēmuma par OS2026 bobsleja, skeletona un kamaniņu sporta sacensību norises vietu vidējā termiņā (5-7 gadu laikā) būs jāveic investīcijas Bobsleja un kamaniņu trases „Sigulda” infrastruktūras attīstībā un ar trases darbību tiešā veidā saistītās tehnikas (tai skaitā iekārtu, aprīkojuma un kamanu pārvadājošo transportlīdzekļu) atjaunošanā. Svarīgi ir uzsvērt, ka, ja Stokholma – Ore (Zviedrija) iegūst tiesības rīkot OS2026, tad Bobsleja un kamaniņu trases „Sigulda” infrastruktūrai ir jābūt pielāgotai Ziemas Olimpisko spēļu bobsleja, skeletona un kamaniņu sporta sacensību sarīkošanai izvirzītajām prasībām jau līdz 2024.gada rudenim, lai nodrošinātu trases homolgāciju (starptautisko sertifikāciju), kā arī iespēju modernizētajā trasē aizvadīt pilnvērtīgu sacensību sezonu (tai skaitā oficiālo treniņu nedēļu), vienlaikus nodrošinot Latvijas sportistiem labākos apstākļus sagatavošanai dalībai OS2026. Ņemot vērā faktu, ka pilnais izpētes process vēl nav noslēdzies, precīzs Bobsleja un kamaniņu trases „Sigulda” rekonstrukcijai nepieciešamo valsts budžeta līdzekļu apmērs un tā sadalījums pa gadiem vēl nav zināms, tomēr šī informatīvā ziņojuma pielikumā pievienots darba materiāls[[4]](#footnote-4) par OS2026 bobsleja, skeletona un kamaniņu sporta sacensību norises nodrošināšanas provizoriskajiem finanšu aprēķiniem, tai skaitā atspoguļojot arī indikatīvo Bobsleja un kamaniņu trases „Sigulda” rekonstrukcijas darbu laika grafiku un finanšu plūsmu. Vācijas inženierprojektētāju birojs „IBG + Partner” ir veicis sākotnējo trases un tās infrastruktūras priekšizpēti, kā arī paralēli ir izstrādāts Bobsleja un kamaniņu trases „Sigulda” pārbūves darbu procesa provizoriskais plāns. Nākamais posms ir detalizēta projektējamās teritorijas izpēte, kuras ietvaros jāveic topogrāfiskā plāna izstrāde, detalizēta trases (renes) izpēte un priekšlikumu sagatavošana trases (renes) pārbūvei (nepieciešama tehniskās specifikācijas sagatavošanai), ēku tehniskā apsekošana (nepieciešama būvprojekta izstrādei), kompleksa ģeoloģisko un hidroģeoloģisko apstākļu izpēte (atbilstoši Siguldas novada pašvaldības teritorijas plānojuma nosacījumiem), kā arī apbūves koncepcijas izstrāde (lai nodrošinātu Siguldas novada apbūves noteikumos noteikto). Attiecīgu darbu veikšanai nepieciešami aptuveni 9 mēneši un, ņemot vērā lietderības apsvērumus (piemēram, izstrādājamais topogrāfiskais plāns ir derīgs tikai divus gadus), tos lietderīgi būtu uzsākt pēc tam, kad ir pieņemts konceptuāls lēmums par rekonstrukcijas darbu uzsākšanu, kas savukārt var tikt pieņemts pēc SOK lēmuma par OS2026 norises vietu pieņemšanas. Attiecībā uz Bobsleja un kamaniņu trases „Sigulda” rekonstrukcijas darbu finansēšanas avotiem norādāms, ka, ņemot vērā faktu, ka SIA „Bobsleja un kamaniņu trase „Sigulda”” 100% kapitāla daļas pieder valstij (IZM personā), kā arī to, ka šī objekta specifikas dēļ SIA „Bobsleja un kamaniņu trase „Sigulda”” nespēj ģenerēt tādus ieņēmumus, lai varētu uzņemties apjomīgas papildus finansiālās saistības (turklāt, lai nodrošinātu trases ikdienas uzturēšanu, trasei katru gadu no IZM valsts budžeta programmas 09.00.00 „Sports” apakšprogrammas 09.04.00 „Sporta būves” tiek piešķirta valsts budžeta dotācija 314 325 *euro* apmērā), rekonstrukcijas darbi finansējami no valsts budžeta līdzekļiem.

Ievērojot Protokollēmuma 3.2.apakšpunktā noteikto attiecībā uz sākotnējo izvērtējumu par Bobsleja un kamaniņu trases „Sigulda” rekonstrukcijas finansēšanai atbilstošāko risinājumu komercdarbības atbalsta kontroles normu ievērošanai (Protokollēmuma 3.2.apakšpunkts), nākotnē sniedzot finansiālo atbalstu SIA „Bobsleja un kamaniņu trase „Sigulda””, kam tas ir kvalificējams kā komercdarbības atbalsts, IZM ieskatā būtu piemērojami Komisijas 2014.gada 17.jūnija Regulas (ES) Nr.651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108.pantu (turpmāk – Komisijas Regula Nr.651/2014) 55.panta nosacījumi. Atbilstoši Komisijas Regulas Nr.651/2014 55.panta 7. a) apakšpunktam atbalsts var būt ieguldījumu atbalsts, tostarp atbalsts sporta un daudzfunkcionālās atpūtas infrastruktūras izbūvei vai modernizēšanai, savukārt saskaņā ar 55.panta 8.punktu attiecībā uz ieguldījumu atbalstu sporta un daudzfunkcionālās atpūtas infrastruktūrai attiecināmās izmaksas ir izmaksas par ieguldījumiem materiālajos un nemateriālajos aktīvos. Saskaņā ar Komisijas Regulas Nr.651/2014 (ar grozījumiem, kas izdarīti ar Komisijas 2017.gada 14.jūnija Regulu (ES) Nr.2017/1084) 4.panta 1. bb) apakšpunktu paziņošanas robežvērtības ieguldījumu atbalstam sportam un daudzfunkcionālai atpūtas infrastruktūrai ir: 30 miljoni eiro vai ja kopējās izmaksas vienam projektam pārsniedz 100 miljonus eiro; savukārt darbības atbalstam sporta infrastruktūrai: 2 miljoni eiro vienai infrastruktūrai gadā.

Atbalstu turpināt kandidēšanas procesu par tiesībām rīkot OS2026, kas paredzētu Ziemas Olimpisko spēļu bobsleja, skeletona un kamaniņu sporta sacensību sarīkošanu Siguldā (Bobsleja un kamaniņu trasē „Sigulda”), 2019.gada 28.marta sēdē pauda (prot. Nr.3 3.§) arī Latvijas Nacionālā sporta padome, vienlaikus aicinot Ministru kabinetu atbalstīt vēstules nosūtīšanu SOK par nepieciešamo Latvijas Republikas valdības garantiju sniegšanu.

**2. PRIEKŠLIKUMI TURPMĀKAI RĪCĪBAI**

Lai atbilstoši SOK noteiktajai procedūrai līdz 2019.gada 12.aprīlim Latvijas puse varētu nodrošināt pamata un papildus Latvijas Republikas valdības garantiju iesniegšanu, ņemot vērā SOK iesniedzamo garantiju saturu un apjomu, kā arī, ņemot vērā iepriekš citu ministriju un iestāžu sniegto informāciju, IZM sadarbībā ar LOK un Siguldas novada pašvaldību ir sagatavojusi Ministru prezidenta vēstules projektu SOK prezidentam Tomasam Baham, kurā ietvertas visas sniedzamās pamata un papildus Latvijas Republikas valdības garantijas, un kas ir parakstāma no Latvijas Republikas valdības puses. Minētā vēstule pēc parakstīšanas nododama LOK pievienošanai Latvijas puses sagatavojamo dokumentu paketei, kas līdz 2019.gada 12.aprīlim iesniedzama Zviedrijas pusei tālākai iesniegšanai SOK. Nosūtot dokumentus Zviedrijas pusei, pavadvēstulē būtu jāiekļauj Latvijas puses aicinājums nodrošināt taisnīgu un abpusēji labvēlīgu no SOK un citā veidā piesaistīto finanšu līdzekļu (OS2026 budžeta) sadalījumu starp Zviedriju un Latviju sekmīgai OS2026 norises nodrošināšanai. LOK ir sagatavojusi LOK prezidenta A.Vrubļevska vēstules projektu Zviedrijas Olimpiskajai komitejai, kurā ir iekļauta informācija par attiecīgu Latvijas puses aicinājumu.

Ņemot vērā situācijas attīstību kopš Ministru kabineta 2018.gada 12.jūnija sēdes protokollēmuma (prot. Nr.28 27.§) pieņemšanas, IZM arī rosina precizēt iepriekš apstiprināto rīcības plānu (Protokollēmumā noteiktos uzdevumus) un noteikt, ka:

(1) ja Stokholma – Ore (Zviedrija) iegūst tiesības rīkot OS2026, kas paredz Ziemas Olimpisko spēļu bobsleja, skeletona un kamaniņu sporta sacensību sarīkošanu Siguldā, IZM četru mēnešu laikā pēc attiecīga SOK lēmuma pieņemšanas:

(a) sadarbībā ar LOK, Siguldas novada pašvaldību, SIA „Bobsleja un kamaniņu trase „Sigulda”” un, iesaistot citas ministrijas un valsts iestādes, jāsagatavo un izglītības un zinātnes ministram noteiktā kārtībā izskatīšanai Ministru kabinetā jāiesniedz sākotnējais pasākumu plāns (norādot arī tā provizoriskās izmaksas (tai skaitā izmaksu aprēķinu) un to sadalījumu pa gadiem), kas būtu īstenojams laika posmā līdz 2026.gadam, lai nodrošinātu OS2026 bobsleja, skeletona un kamaniņu sporta sacensību sarīkošanu Siguldā;

(b) pēc iepriekšminētā uzdevuma izpildes sadarbībā ar SIA „Bobsleja un kamaniņu trase „Sigulda”” jāsagatavo un izglītības un zinātnes ministram noteiktā kārtībā izskatīšanai Ministru kabinetā jāiesniedz priekšlikums par jaunu valsts budžeta ilgtermiņa saistību uzņemšanos, lai nodrošinātu Bobsleja un kamaniņu trases „Sigulda” rekonstrukciju;

(2) jautājums par valsts finansiālo atbalstu OS2026 bobsleja, skeletona un kamaniņu sporta sacensību sarīkošanai Siguldā (tai skaitā Bobsleja un kamaniņu trases „Sigulda” rekonstrukcijai) un citu ar OS2026 bobsleja, skeletona un kamaniņu sporta sacensību norisi Siguldā nepieciešamo pasākumu īstenošanai (tai skaitā arī papildus nepieciešamo finansējumu citām iesaistītajām ministrijām un valsts iestādēm), ja Stokholma – Ore (Zviedrija) iegūst tiesības rīkot OS2026, kas paredz Ziemas Olimpisko spēļu bobsleja, skeletona un kamaniņu sporta sacensību sarīkošanu Siguldā, skatāms horizontāli likumprojekta par valsts budžetu kārtējam gadam un likumprojekta par vidējā termiņa budžeta ietvaru sagatavošanas procesā, ievērojot valsts budžeta finansiālās iespējas.

Vienlaikus IZM rosina atzīt Ministru kabineta 2018.gada 12.jūnija sēdes protokola Nr.28 27.§ 3.2. un 3.3. apakšpunktā, kā arī 6. un 8. punktā dotos uzdevumus par aktualitāti zaudējušiem. Protokollēmuma 3.2.apakšpunktā dotais uzdevums attiecībā uz pasākumu plāna izstrādi kandidēšanas procesam laika posmā līdz 2019.gada septembrim ir zaudējis aktualitāti, jo kandidēšanas procesā papildus valsts budžeta līdzekļi IZM nebija nepieciešami, savukārt visi pasākumi, kuri tika veikti līdz šī informatīvā ziņojuma sagatavošanai, kā arī kuri vēl tiks veikti kandidēšanas procesā līdz 2019.gada 24.jūnijam, tiek īstenoti IZM un citām institūcijām piešķirto valsts budžeta līdzekļu ietvaros. Protokollēmuma 3.3.apakšpunktā dotais uzdevums attiecībā uz pasākumu plāna izstrādi, kas būtu īstenojams laika posmā līdz 2026.gadam, ja Stokholma (Zviedrija) iegūs tiesības rīkot OS2026, zaudēs aktualitāti, jo IZM izstrādātajā Ministru kabineta sēdes protokollēmuma projektā (tā 5.punktā) attiecīga plāna izstrāde (norādot arī tā provizoriskās izmaksas) paredzēta tikai gadījumā, ja Stokholma – Ore (Zviedrija) iegūst tiesības rīkot OS2026, savukārt plāna izstrādes termiņš noteikts četru mēnešu laikā pēc attiecīga SOK lēmuma pieņemšanas. Līdz ar to aktualitāti zaudēs arī Protokollēmuma 6.punktā dotais uzdevums, jo nebūs nepieciešams precizēt sākotnējo pasākumu plānu (kurš netiek izstrādāts), savukārt priekšlikumi par nepieciešamo turpmāko rīcību OS2026 bobsleja, skeletona un kamaniņu sporta sacensību sarīkošanai Siguldā tiks ietverti iepriekšminētajā pasākumu plānā, kurš saskaņā ar Ministru kabineta sēdes protokollēmuma projekta 5.punktā noteikto Ministru kabinetā tiks iesniegts četru mēnešu laikā pēc attiecīga SOK lēmuma pieņemšanas. Protokollēmuma 8.punktā dotais uzdevums attiecībā uz valsts finansiālo atbalstu, ja Stokholma (Zviedrija) iegūs tiesības rīkot OS2026, zaudēs aktualitāti, jo IZM izstrādātajā Ministru kabineta sēdes protokollēmuma projektā (tā 6.punktā) attiecīgais nosacījums par valsts finansiālā atbalsta izskatīšanu valsts budžetu kārtējam gadam un likumprojekta par vidējā termiņa budžeta ietvaru sagatavošanas procesā ir redakcionāli precizēts.

Izglītības un zinātnes ministre Ilga Šuplinska

Vizē:

Valsts sekretāre Līga Lejiņa

Severs 67047935

edgars.severs@izm.gov.lv

1. Saskaņā ar patreizējo informāciju lēmums par OS2026 norises vietu SOK sesijā tiks pieņemts 2019.gada 24.jūnijā. [↑](#footnote-ref-1)
2. [*https://ej.uz/nk76*](https://ej.uz/nk76) [↑](#footnote-ref-2)
3. [*https://ej.uz/cku6*](https://ej.uz/cku6) [↑](#footnote-ref-3)
4. Minētais pielikums ir ierobežotas pieejamības informācija, kas paredzēta tikai iesaistīto iestāžu iekšējai lietošanai (saskaņā ar Informācijas atklātības likuma 5.panta pirmo daļu un otrās daļas 2. un 3.punktu). [↑](#footnote-ref-4)